За проф. Тагамлицки само с любов

 К. Тодоров

 Да се говори за проф. Тагамлицки е много трудно – това е един изключително скромен, честен и работлив човек с държавническо мислене и отговорност, преподавател легенда, чиито лекции с интерес са посещавани и от

студенти от други вузове, ерудиран учен с изтънчен вкус

към актуалните въпроси на математиката (анализа).

 Първите си спомени от проф. Тагамлицки имам като

студент (1955 - 1960 г.) в първи курс математика - той ми беше преподавател по диференциално и интегрално смятане - ДИС. Бил е тогава на 38 годищна възраст, възраст при която човек знае и може всичко. Курсът ни

броеше над 200 човека, разпределени в 6 групи, лекциите

по ДИС, както и тези по алгебра (проф. Н. Обрешков) и

ан. геометрия ( проф. Б. Петканчин) слушахме всички

заедно в 272 аудитория. Обикновено присъстваха около

150 човека. Проф. Тагамлицки, или както гальовно

всички обичахме да го наричаме Таги, умееше да овладее

вниманието на всички. Заставайки на подиума между

бюрото и черната дъска, малко височка за неговия ръст, с

лице към всички, първото, което ще каже, като за поздрав,

беше "Драги студенти ..." Отначало това ни звучеше

твърде необичайно, даже фалшиво. В крайна сметка, това

се оказа не просто шаблон, а израз на уважение и

внимание към нас, неговите студенти, неговите бъдещи

възпитаници. и последователи. Той рядко се случваше да

закъснее, а още по-рядко да излезе преди часът да е

свършил, всичко при него отнапред бе обмислено и

планирано, включително и великолепните импровизации,

на които той бе майстор.Лекциите му бяха истински

театър, със сценарист, режисьор и великолепен

изпълнител, артист - проф. Тагамлицки. Активни

участници в този театър бяхме и ние студентите -

непрекъснато включвани в процеса на изложение на

лекцията. Той толкова добре ни знаеше, че във всеки

момент можеше да вдигне онзи студент от точния верен

или грешен отговор той се нуждаеше в момента. В края на

всеки раздел се правеха контролни с последваш анализ

на допуснатите в тях грешки, дори и поименно. Почти

всички допускахме, че прегледът на работите е

селективен, но дали наистина това бе така? Нещо повече,

отговорниците за писането на седмичните разписания на

лекциите и упражненията знаеха отнапред, че проф.

Тагамлицки винаги имаше претенции в кои дни през

семестъра не иска да има лекции. В последна сметка се

оказва, че това са дните, в които през семестъра официално се падат едни или други празнични дни и естествено се губят лекции.

 Запомнящи са не малко негови сентенции - "драги

колеги, мухата е много голяма, защото мравките са малки,

но затова пък луната е малка, защото слънцето е голямо",

"ако ме питате как съм се сетил за доказателството на тази

теорема (да кажем за крайните нараствания) ще ви кажа -

умен съм бил, сетил съм се" и т.н. Пълно изложение на

всяка една от лекциите всеки един от нас намираше във

великолепния учебник на прф. Тагамлицки. Написан на

строг академичен, но разбираем за нас студентите език, с

умение, много знание и опит на автора, с много

оригинални и интересни задачи, учебникът като

помагало значително облекчаваше подготовката ни за

този иначе труден и в същото време основен изпит.

 А на изпитите по ДИС, като пред съда на ада - две

черни дъски, разпределени на 8 части, най-тясната на този

който е разчертавал дъските, всеки развива въпросите си

според изтегленото късметче, отзад са съдиите - проф.

Тагамлицки и асистент Димитричка Шопова. Съдебното

решение се оформя на базата на показаните умения за

защита на написаното, оценката от преди няколко дни

проведения 4-ри часов писмен изпит и мнението на ас.

Шопова за активността на студента в упражненията И

така, добре изпотен, излизаш твърде щастлив от добре

представената ти възможност за достойна изява.

 Проф. Тагамлицки беше не само отговорен, честен и

достоен преподавател на Университета "Климент

Охридски", но като такъв, той чувстваше върху себе си

отговорността и задълженията на човек, отговарящ за

развитието на математиката у нас в България. Така, в

началото на 70-те години на миналия век интересът от

национален мащаб към Националната математическа

гимназия - НМГ, бе изключително голям. Приемаха се

само 60 ученика. Последно класиране на кандидат

-учениците за НМГ ставаше в ученическата лагер-школа

до с. Говедарци. Там екип от преподаватели на (тогава)

ФМФ след едномесечна работа с предварително подбрани

120 кандидата, определяше щастливите 60 . Пак там, през

лятото на 1973 година, вече на 56 годишна възраст, проф.

Тагамлицки в екип с ас. Д. Шопова поеха част от

тяжестта на тази отговорна задача. В лагера по това

време освен като преподавател, аз бях и негов началник.

Къде се криеше коренът на интереса на проф. Тагамлицки

към участието му в тази школа - ами по това време, в

началото на 70-те години на миналия век, деканът на

физическия факултет осеян от идеята в учебниците по

физика вместо описателния метод на обяснения да се

въведе аналитичния такъв, т.е. производните да се

използват без всякакви ограничения, като нещо познато.

Казано, сторено! Почти година цялата катедра по

методика на физиката с участието на декана на факултета

се труди върху нововъведенията. Завършеният учебник е

даден за рецензия на проф. Тагамлицки. Оценката му е,

че в този вид той - учебникът, не е подходящ за възрастта

на учениците от 8 клас. С положителната оценка на

втория рецензент обаче, учебникът излезе и на последната

му страница стоеше и името на проф. Тагамлицки.

Въпреки това държавническото му мислене не му дава

покой - той самия иска да се убеди, доколко понятието

производна е достъпно за учениците от 8 клас и от негова

страна почват експеримент след експеримент, а

лагер-школата в с. Говедарци се оказва, очевидно, едно

от най-подходящите места за тази цел. Там проф.

Тагамлицки с цялото си умение и опит на преподаване се

мъчеше да съзре поне някаква пътечка към успеха.

Понятието производна се въвеждаше без граничен преход,

почти ежедневно се правеха контролни, които, уверено

мога да потвърдя, се проверяваха до една. Но оценките на

тези деца, свикнали на похвали за отлични математици,

варираха между 3 и 4, а понякога и 2.

 Трудността се състоеше в това, че на учениците се

налагаше да определят областта на допустимите стойности

на променливата "х", при която функция на "х" по модул

да бъде по-малка от единица. Нека да си признаем, задачи

от този род затрудняват даже мнозинството от студентите

ни по математика, и то не само първокурстниците.

 Накрая, ще разкажа една битова случка, разказана от

проф. Алипи Матеев и звучаща като виц. Както се знае,

проф. Тагамлицки като скромен, честен и работлив човек,

считаше ходенето на ресторант като излишно загубено

време. Но за 50 годишният му юбилей негови колеги,

наши професори, го убеждават това събитие да отбележат

на публично място в ресторант. И професор Тагамлицки

се съгласява, след консенсусно взето решение всяка

поръчка да важи еднакво за тримата. Всичко минава

както му е редът, и накрая идва сметката, Таги поглежда с

края на едното си око и отсича - Другарю (сервитьор)

сметката не е вярна, следват няколко корекции, накрая

идва и управителят на ресторанта. Колегите са в

недоумение, но Таги продължава да твърди - аз ще платя,

но искам сметката да е вярна. а тя не е - доказателство за

това е, че всяка наша поръчка беше еднаква за трима ни

и следователно сметката трябва да се дели на три, а това

не е така, следователно тя (сметката) не е вярна.

 Проф. Тагамлицки обичаше природата. Ще отбележа,

проф. Тагамлицки живееше в професорския блок на ул.

"Оборище" до докторската градинка и редовно идва и си

отива от факултета пешком. Той обичаше ходенето

пешком - като студент съм го срещал на Златните мостове

на Витоша, по време, когато още нямаше обществен

транспорт. Участва и в похода на лагер-школата от

Говедарци, през Мальовица,Урдина река и обратно до

Говедарци.

 Последно с Проф. Тагамлицки се видяхме в партера на

факултета пред вратата на библиотеката, три дни преди

смъртта му, видът му беше изцяло болничен. Както

обикновено се спряхме да си кажем ежедневната приказка

- оплака ми се: Другарю Тодоров, не съм добре, на идване

сега се наложи да ползвам трамвая, на няколко пъти

пътуващи ме подканваха да седна, отказах. Зная от опит,

не обичаше да го съжаляват, а се нуждаеше от незабавна

болнична помощ, но при изграденото с годините преди

това недоверие към лекуващи го лекари, това беше

невъзможно. Всеки друг, разбира се в такова състояние

разумно би останал в къщи, но не и проф. Тагамлицки.

Разберете, другарю Тодоров, допълни той, имам поети

ангажименти - за него, проф. Тагамлицки ангажимента,

работата е преди всичко. Индуктивно, с голяма сигурност

може да се предположи, че в последните мигове от живота

си , той не е мислил затова какво да направи за да се

оправи, а преди всичко, че в състоянието в което се

намира, в утрешния ден трудно би могъл да изпълни вече

така поетите до тогава ангажименти.

 Това беше ТОЙ, ЧОВЕКЪТ ТАГАМЛИЦКИ -ТАГИ,

пред мен и в мен. Вечна му памет! Поклон!